
INSPECTORATUL DE POLIŢIE JUDEŢEAN BRAŞOV

BIROUL ANALIZA ŞI PREVENIREA CRIMINALITĂŢII

# SIGUR ACASĂ!
                                Fii cu un pas înaintea infractorilor
Proiectul de prevenire a furturilor din locuințe ”#Sigur Acasă”, se desfășoară la nivelul național pe parcursul anului 2024, având drept scop conștientizarea cetățenilor cu privire la necesitatea protejării valorilor patrimoniale.
Acest demers complex își propune prevenirea furturilor din locuințe, prin informarea cetățenilor asupra măsurilor antivictimizare pe care le pot adopta.
Cele mai eficiente metode de protecție a locuinței vizează limitarea posibilităților de acces la bunurile de valoare și prelungirea timpului necesar pentru sustragerea acestora de către infractori. 

Măsurile preventive au rolul de a induce răufăcătorilor sentimentul că șansele de reușită sunt minime, iar riscul de a fi prinși este maxim, ceea ce constituie un factor psihologic. 

Se disting două tipuri de bariere utile protejării bunurilor: barierele fizice și barierele psihice.
Barierele fizice sunt constituite din elemente, în special, mecanice de siguranță (uși, încuietori, grilaje, obloane, seifuri, pereți etc.).  Aceste bariere  au rolul de a bloca sau întârzia cât mai mult pătrunderea sau accesul la valori a infractorilor. 
Este necesar ca acest timp să fie suficient pentru ca cineva să sesizeze ceea ce se întâmplă și să anunțe Poliția. De asemenea, întârzierea necesară pentru depășirea acestor bariere îi determină pe cei în cauză să renunțe. 
Barierele  „psihice” sunt cele care descurajează infractorii sau detectează în faza incipientă o tentativă de pătrundere prin efracție (sisteme de securitate perimetrală, antiefracție, control al accesului sau sisteme de supraveghere și înregistrare video și pot deveni probe în instanță. 
Spre deosebire de paza umană, un sistem electronic de securitate este mai performant și mai eficient.
Pentru a vă asigura că ați luat cele mai potrivite măsuri pentru a vă  proteja locuința, vă  recomandăm: 

· Instalarea și/sau întărirea barierelor fizice (uși metalice, încuietori electromecanice codate, grilaje, obloane, seifuri, folii antiefracție pe suprafețele vitrate, pereți întăriți etc.);

·  Instalarea sistemelor de alarmare antiefracție, care descurajează infractorii prin detecția în faza incipientă prin intermediul senzorilor din componența sistemelor a tentativei de pătrundere prin efracție (ex. sisteme de securitate perimetrală, detecție antiefracție, control al accesului sau sisteme de supraveghere și înregistrare video). 

Pe lângă măsurile preventive fizice adoptate pentru a evita să deveniți victime ale infractorilor, este recomandat să acordați atenție și activității dumneavoastră în mediul online :

· nu vă transformați conturile de pe rețelele de socializare în surse de informații pentru infractori;
· folosiți setări de confidențialitate, astfel încât acestea să fie inaccesibile pentru persoane necunoscute; 

· fiți atenți la datele și fotografiile pe care le postați; 

· evitați  prieteniile cu persoane pe care nu le cunoașteți în realitate și nu dezvăluiți date despre dvs celor pe care îi cunoașteți doar în mediul online;

· atunci când plecați pentru o perioadă mai lungă de acasă, nu faceți acest lucru public pe internet.

În cazul în care aţi fost victima unui hoţ din locuinţe, anunţaţi imediat poliţia la numărul 112 sau sesizaţi cea mai apropiată secţie de poliţie !
